**INFORMACIJA**

**o Prvom javnom slušanju Odbora za zaštitu životne sredine na temu:**

**Metodologija procene stanja životne sredine i otklanjanja privremene i trajne štete u životnoj sredini prouzrokovane poplavama u Republici Srbiji,**

**održanom 5. juna 2014. godine**

Odbor za zaštitu životne sredine je, na osnovu odluke donete na Drugoj sednici, održanoj 26. maja 2014. godine, dana 5. juna 2014. godine, održao Prvo javno slušanje na temu: Metodologija procene stanja životne sredine i otklanjanja privremene i trajne štete u životnoj sredini prouzrokovane poplavama u Repbulici Srbiji.

Javnom slušanju su prisustvovali članovi Odbora: dr Branislav Blažić, predsednik Odbora, Ivan Karić, Vladimir Petković, Andrijana Anastasov, Jezdimir Vučetić, Sonja Vlahović, Ivana Stojiljković, Gordana Zorić, Violeta Lutovac, Momo Čolaković, kao i zamenici članova Odbora: Aleksandar Radojević, Milosav Milojević, Biljana Savović i Marija Stevanović.

Javnom slušanju prisustvovali su i narodni poslanici: Biljana Ilić Stošić, Velinka Tošić, Ninoslav Girić i Predrag Mijatović.

 Učesnici javnog slušanja bili su: Stana Božović, državni sekretar Ministarstva poljoprivrede i zaštite životne sredine, Filip Radović, direktor Agencije za zaštitu životne sredine, Irena Vojačkova Solorano, stalni koordinator Ujedinjenih nacija u Srbiji i stalni predstavnik Programa Ujedinjeinih nacija za razvoj (UNDP), Đorđe Babić, zamenik načelnika Sektora za vanredne situacije MUP-a, dr Slobodan Tošović, direktor Gradskog zavoda za javno zdravlje Beograda, Ratko Ristić, redovni profesor, prodekan za naučno-istraživački rad, Katedra za bujice i eroziju, Univerzitet u Beogradu Šumarski fakultet, prof. dr Jordan Aleksić, Futura Fakultet za primenjenu ekologiju, Dušanka Stanojević, načelnik Odeljenja za zaštitu voda i zemljišta, Marta Mihailović, Radmila Šerović, načelnik Odeljenja za upravljanje otpadom, Željko Pantelić i Jovana Majkić iz Ministarstva poljoprivrede i zaštite životne sredine, predstavnici Agencije za zaštitu od jonizujućih zračenja i nuklearnu sigurnost Srbije: direktor Slađan Velinov, Jasminka Joksić i Maja Eremić Savković, Dejan Lekić, Ivana Marković i Milenko Jovanović iz Agencije za zaštitu životne sredine, Danka Savić, pravni savetnik Odeljenja za opšte pravne poslove u Ministarstvu unutrašnjih poslova, prof. dr Jugoslav Nikolić, zamenik direktora Republičkog hidrometeorološkog zavoda, dr Branislava Matić Savićević iz Instituta za javno zdravlje Srbije „Dr Milan Jovanović - Batut“, Aco Galamić, potpukovnik, Dragiša Jaćimović, referent za zaštitu životne sredine u u Generalštabu, Marija Zorić, referent za zaštitu životne sredine u Ministarstvu Odbrane, Ljubinka Kaluđerović, sekretar Odbora za zaštitu životne sredine Stalne konferencija gradova i opština, dr Miljana Grbić iz Kancelarije Svetske zdravstvene organizacije u Beogradu, Goran Trivan, Gradski sekretar za zaštitu životne sredine, Zagorka Panić i Nebojša Tomić iz Sekretarijata za inspekcijske poslove Grada Baeograda, Tatijana Rakočević, Glavni inženjer za gazdovanje vodama iz JVP „Srbijavode“, Ana Savatijević iz JVP Beogradvode, Nevenka Nikolić, glavni inženjer za zaštitu voda iz JVP Vodevojvodine, Mihajlo Gavrić, direktor Sektora za zaštitu životne sredine EPS-a, Vojin Nestorović, direktor za korporativne poslove Termoelektrane “Nikola Tesla” u Obrenovcu, Miliša Jovanović iz JP Elektromreža Srbije, Slobodan Radosavljević, Rukovodilac Sektora za zaštitu životnu sredine u PD RB Kolubara Lazarevac, Siniša Mitrović, savetnik predsednika Privredne komore Srbije, predsetvanici Privredne komora Zelene Srbije: Saša Mihajlović, Ilija Đorđević, Dušan Vasiljević, Sonja Dedakin i Vera Blažon, Zlatko Draško, načelnik Odeljenja za zaštitu životne sredine AD „Železnice Srbije“ i Ana Bjelobrk, direktor Centra za održivi razvoj AD „Železnice Srbije“, predstavnici Zelene komore Srbije: Nevena Božić, Zlatko Dragosavljević, član Upravnog odbora i Mesud Adžemović, član Nadzornog odbora, predstavnici Udruženja reciklera Srbije: Ana Petrović- Vukićević, Vujadin Šćekić, Jugoimpeks, Boško Palkovljević, Eco Recycling i Pera Murgarski, predstavnici Programa Ujedinjenih nacija za razvoj (UNDP): Olivera Purić, rukovodilac programa UNDP, Milena Kozomara, rukovodilac UNDP projekta za zaštitu životne sredine, Miroslav Tadić, rukovodilac UNDP projekta za održivi razvoj, Nebojša Pokimica, ekspert za javno slušanje pri UNDP, Biljana Ledeničan, Marko Vujačić i Božena Divjakinja, predstavnik Delegacije Evropske Unije u Republici Srbiji Stefano Konte, predstavnici Misije OEBS u Srbiji: Olivera Zurovac Kuzman i Tatjana Đurković, Jovan Pavlović, Dejan Novaković i Andrej Dimitrijević iz The Regional Environmental Center for Central and Eastern Europe (REC), dr Lazar Cvijić iz The European Center for Peace and Development, Vesna Vandić i prof. dr Dragan Marković sa Fakulteta za primenjenu ekologiju Futura, dr Bogdan Lukić sa Geografskog fakultet Univerziteta u Beogradu, Boris Radić sa Šumarskog fakulteta Univerziteta u Beogradu, Tanja Petrović, izvršna direktorka Mladih istraživača Srbije, Vesna Maksimović iz Svetskog fonda za prirodu WWF, Vladimir M. Pavlović sa Beogradske otvorene škole, Aleksandar Milošević predstavnik Društveno odgovorne mreže ANLI, Dijana Radojković i Jelena Radojković iz Saveza studenata Filozofskog fakulteta, Zoran Birovljević iz Nomotehničkog Centra Beograd, Bratislav Poprašić iz Kruševačkog ekološkog centra KEC, Nenad Nikolić, predstavnik Udruženja „Šumska vila“, Zagorka Stević Gojkov iz Kancelarije za unapređivanje i istraživanje lokalnog i regionalnog razvoja KAPILAR, Goran Bursać iz Sindikata vazduhoplovnih tehničara Vojske Srbije, Slobodan Dobrić iz Udruženja „Vinčanski Neolit“, Jelena Nikolić iz Omladinskog kreativnog kluba OK Loznica, Zlatko Todorčeski i Ilija Mišković iz Ekološkog pokreta Beočin, Tatjana Marinković iz Komunalnog saveta Beograd, Marina Ilić i Nataša Pavlović iz Geoekološkog centra, Margareta Milosavljević iz Unekoop iz Paraćina, Slavica Živlović iz Udruženja SIGP, predstavnici Saveta zelene gradnje Srbije: Srđan Damjanović, Aleksandar Đelić, Mladen Bogićević, Marjana Strugar, Martin Elezović i Duška Mrvoš, Mičić Slobodan iz MACE, Olivera Milošević iz Ekološke organizacije „Zeleni ključ“, Miloš Đajić i Jelena Mićić iz Centra modernih veština, Ljubinko Ilić i Olga Zorić iz Kraljevske akademije nauke pronalazača Srbije, Goran Malezić, zamenik predesednika Opštine Varvarin, Dejan Rakić, direktor Javnog komunalnog preduzeća „Varvarin“, Živorad Smiljanić, predsednik Opštine Apatin, Ksenija Maljković, šef kabineta predsednika Opštine Apatin, Filip Mitrović, predsednik Skupštine grada Pančeva, Jasmina Radovanović, sekretar Skupštine grada Pančevo, Ivana Marković, šef odeljenja za skupštinske poslove Skupštine grada Pančevo, Dragana Lazić, zamenik sekretara Skupštine grada Zrenjanin, Duško Radišić, pomoćnik gradonačelnika grada Zrenjanin, Dejan Jovanov, direktor JP „ Rezervati prirode Zrenjanin“, Milić Pavlović, predsednik Skupštine opštine Trstenik, Ranko Stefanović, direktor Javnog komunalnog preduzeća „Trstenik“, predstavnici JKP Gradska toplana Pirot: Tanja Radulović, Perica Čolić i Darko Petković, kao i predstavnici Zelenih Srbije: Žaklina Živković, Nives Tišma, Jelena Krajačić i Lidija Kesar Ftaktal.

 Otvarajući javno slušanje, predsednik Odbora dr Branislav Blažić istakao je da se prvo javno slušanje ovog odbora u tekućem sazivu Narodne skupštine održava na Svetski dan životne sredine, 5. juna, kako bi se otvorila ova veoma važna tema, kao i da Odbor za zaštitu životne sredine prihvata deo odgovornosti za stanje u oblasti zaštite životne sredine, iako odnos prema životnoj sredini nije na onom nivou na kom bismo želeli da bude. Iz tog razloga, Odbor će otvoriti vrata za sve sugestije i ideje kako nevladinih organizacija, ekoloških društava, tako i svih stručnjaka koje naša zemlja ima u ministarstvima i van njih, kako bi se zajedničkim snagama uradilo nešto za ono što nam je zajedničko – za našu zemlju i našu životnu sredinu. Odbor će, uz pomoć svih učesnika javnog slušanja, doći do bitnih informacija. Istakao je da će Odbor za zaštitu životne sredine i u ovom sazivu Narodne skupštine imati Zelenu stolicu, ali da će formirati i savete, kao stručna tela, koja će pomoći Odboru da dobro procenjuje kada se radi o donošenju novih zakona, ali i kada je u pitanju strategija i međunarodna saradnja. Odbor će, na taj način, biti spona između izvršne vlasti i javnosti.

 Uvodničari u prvom delu javnog slušanja bili su: Stana Božović, državni sekretar Ministarstva poljoprivrede i zaštite životne sredine, Filip Radović, direktor Agencije za zaštitu životne sredine, Irena Vojačkova Solorano, stalni koordinator Ujedinjenih nacija u Srbiji i stalni predstavnik Programa Ujedinjeinih nacija za razvoj (UNDP) i Đorđe Babić, zamenik načelnika Sektora za vanredne situacije Ministarstva unutrašnjih poslova.

 Stana Božović, državni sekretar Ministarstva poljoprivrede i zaštite životne sredine, podsetila je prisutne da je, 5. juna 1972. godine, Generalna skupština Ujedinjenih nacija, na inicijativu predstavnika Jugoslavije, proglasila 5. jun Svetskim danom životne sredine. Osvrnula se na želju Republike Srbije da bude članica Evropske unije, kao i na obaveze koje Vlada Srbije ima u tom pogledu, posebno u oblasti zaštite životne sredine, koja čini jednu trećinu zakonodavstva Evropske unije. Istakla je da je Poglavlje 27 najkompleksnije, najteže i najskuplje u pregovorima. Naglasila je ulogu izvršne i zakonodavne vlasti, ali i privrede i civilnog društva u tom procesu.

Ukazala je na to da su na javnom slušanju prisutni stručni i kompetentni ljudi, koji su spremni da daju odgovore na sva pitanja narodnih poslanika, kako iz Ministarstva poljoprivrede i zaštite životne sredine, tako i iz Agencije za zaštitu životne sredine, Agencije za zaštitu od jonizujućih zračenja i nuklearnu sigurnost Srbije, Zavoda za zaštitu prirode i Hidrometeorološkog zavoda.

 Naglasila je da su posledice poplava industrijska zagađenja, a veoma važno je i upravljanje otpadom. Republička inspekcija za zaštitu životne sredine pripremila je Plan inspekcijskih nadzora na lokacijama industrijskih objekata zahvaćenih poplavnim talasom, koji se sprovodi u periodu 26.05.-02.06.2014. godine, i obuhvata kontrolu stanja opasnih materija, otpada, procenu količine opasnog otpada koji je nastao kao posledica poplavnog talasa, status radioaktivnih gromobrana na pomenutim lokacijama i dr. Sektor za kontrolu i nadzor dostaviće izveštaj o izvršenim pregledima do 02.06.2014. godine. Ekspertski tim UN koji radi na utvrđivanju procena štete u saradnji sa nadležnim organima i organizacijama Vlade Republike Srbije, uključujući i Ministarstvo nadležno za poslove zaštite životne sredine, predstaviće objedinjene podatke o štetama u toku sledeće nedelje, kako bi, na osnovu prikupljenih podataka, bilo moguće planiranje konkretnih aktivnosti na sanaciji štete.

 U oblasti upravljanja hemikalijama i biocidnim proizvodima, najveći problem je postupanje sa biocidnim proizvodima, koji se koriste za deratizaciju, dezinfekciju i dezinsekciju, koji su predmet donacije, u postupku saniranja stanja izazvanog poplavama, kao i nakon završetka sanacije.

 Navela je da je utvrđeno da nije došlo do pogoršanja kvaliteta vazuduha u ugroženim područjima, već su zabeležene niže koncentracije zagađujućih materija u vazduhu. Državna mreža za praćenje kvaliteta vazduha je operativna i u funkciji, osim stanice Zavoda za javno zdravlje u Obrenovcu i Šapcu, kao i dve automatske stanice Agencije za zaštitu životne sredine u Obrenovcu i Paraćinu.

 U oblasti zaštite prirode u ovom trenutku ne može se precizno utvrditi realno stanje i obim oštećenja na zaštićenim područjima. Nakon poplava, koje su počele 14. maja 2014. godine, upravljači zaštićenih područja dostavili su preliminarne izveštaje o stanju i pričinjenoj šteti. Imajući u vidu da je veliki broj puteva neprohodan i da nije moguće prići svakom lokalitetu, konačni izveštaji, posle izlaska na teren, će prikazati realno stanje i obim oštećenja. U većini zaštićenih područja Srbije evidentirani su odroni, klizišta, oštećenja lokalnih i šumskih puteva, srušeni mostovi, slomljena i izvaljena stabla. Na višim nadmorskim visinama usled snežnih padavina, a prema prvim informacijama sa terena, u šumskim ekosistemima došlo je do oštećenja u vidu snegoloma. U zaštićenim područjima kroz koja protiču reke, oštećenja su evidentna na oznakama ribarskih područja i na uređenim mikrolokalitetima pored reka. Sa aspekta zaštite zemljišta ne postoje preliminarni izveštaji.

 U oblasti zaštite voda u ovoj vanrednoj situaciji izazvanoj poplavom nesagledivih posledica došlo je i do izvlačenja opasnih i štetnih materija-hemikalija iz skladišta, te nas očekuje i naknadna procena štete. Došlo i do prelivanja iz kanalizacija i septičkih jama. Posebna pažnja treba da se obrati i na postrojenja za prečišćavanje otpadnih voda, da li su uništena ili oštećena, zatim na izvore koji služe za snabdevanje vodom za piće koji su takođe pogođeni poplavama. Naše reke će i u narednom periodu biti najopterećenije jer dolaze i zagađenja iz drugih okolnih zemalja, jer smo mi najnizvodnija zemlja na Savi ali i na Drini i Dunavu. Kao posledica ovih poplava može se javiti i povećana eutrofikacija u akumulacijama koja dovodi do pojave cijanobakterija, te vode iz takvih akumulacija duži period se ne mogu koristiti za vodosnabdevanje.

 U oblasti zaštite i održivog korišćenja ribljeg fonda stanje na ugroženim područjima može se utvrditi nakon potpunog povlačenja vode u korita reka. Veliki broj poplavljenih površina u slivovima Save, Kolubare, Drine, Zapadne Morave i Velike Morave prouzrokovao je migraciju ribe u poplavljena područja, usled bioloških karakteristika životnih ciklusa riba (mrest) i promena staništa koja naseljavaju.

 Filip Radović, direktor Agencije za zaštitu životne sredine, informisao je Odbor o aktivnostima koje je preduzela Agencija. Istakao je važnost realizacije dva IPA projekta: za podizanje kapaciteta Nacionalne laboratorije (vrednost 1,3 miliona evra) i Softver za integraciju podataka iz automatskog monitoringa vazduha (450 hiljada evra), kao i podršku koju je pružila Kraljevina Norveška za Informacioni sistem za praćenje tokova otpada (900 hiljada evra). Ukazao je na dobru saradnju sa Evropskom agencijom za životnu sredinu (EEA), učešće u svim važnijim projektima i programima koje koordinira EEA, kao i na inicijativu naše Agencije za članstvo u EEA pre članstva u EU.

 Informisao je Odbor o novom programu monitorniga kvaliteta površinskih i podzemnih voda, koji je počeo da se primenjuje od 2012. godine i koji je usklađen sa preporukama Okvirne direktive o vodama. Kompletiran je informacijoni sistem o kvalitetu voda, a podaci o kvalitetu voda sa 13 izveštajnih stanica su permanentno dostupni na sajtu Agencije. Metodom Serbian Water Quality Index (10 odabranih parametara), Agencija jednom nedeljno ispituje kvalitet vode na širem području Beograda (Ostružnica, Zemun, Vinča, Smederevo) i o tome izveštava sve relevantne institucije. Predočio je odnos koncentracije pojedinih hazardnih supstanci pre i posle poplava, koji pokazuje povećanje i do 50 puta (koncentracija derivata pesticida u Ostružnici). Zbog velike količine nadošle vode, ove koncentracije su se brzo smanjile.

 Što se monitoringa vazduha tiče, istakao je da je on vršen na 40 automatskih mernih stanica i jednoj mobilnoj laboratoriji, koja je upućivana u ona područja gde nema mernih stanica. Skrenuo je pažnju i na aplikaciju za mobilne telefone koju je razvila Agencija i kojom se građani u svakom trenutku mogu informisati o kvalitetu vazduha. Istakao je da su oštećene merne stanice u Obrenovcu i Paraćinu, ali da su ta oštećenja mala u odnosu na razmere i intenzitet nepogode (procena štete je do 15.000 evra). U prezentaciji koju je pripremio prezentovan je i prikaz dana sa prekoračenjem graničnih vrenosti parametara i srednje godišnje vrednosti koncentracije SO2, NO2 i PM10 za 2013. godinu u Republici Srbiji. Do prekoračenja granične vrednosti SO2 došlo je samo u Boru, a najveći problem je prekoračenje granične vrednosti suspendovanih čestica PM10 u urbanim industrijskim mestima, kao i u mestima sa velikim brojem individualnih ložišta. Osvrnuo se i na ocenu kvaliteta vazduha u Republici Srbiji i istakao da je prekomerno zagađen vazduh – Treća kategorija bio u Boru (sumpordioksid), Užicu, Valjevu i Smederevu (suspendovane čestice) i Beogradu (suspendovane čestice i azot dioksid).

 Naveo je da je u toku priprema zakonskih osnova za sprovođenje monitoringa zemljišta u Republici Srbiji. U saradnji sa inspekcijom i međunarodnim ekspertima, sprovedeno je vanredno uzorkovanje zemljišta u okviru hemijskih kompleksa "Prva iskra" Barič i "Zorka" Šabac, kao i u blizini „Aurora“ Lučani. Uzeto je osam uzoraka zemljišta (pet uzoraka iz "Prve iskre" u Bariču i na lokacijama gde su se izlile opasne materije). Nakon objedinjavanja svih podataka Agencija za zaštitu životne sredine napraviće zvirni izveštaj o stanju zemljišta ugroženog poplavnim talasom.

 Kada se radi o upravljanju otpadom, naveo je da je smetlište komunalnog otpada u Krupnju odneto vodenom stihijom, dok su smetlišta u Valjevu i Kruševcu u većoj ili manjoj meri oštećena. Iz Obrenovca se na deponiju dnevno odnosi između 300 i 400 tona otpada (2-3 kamiona otpada po domaćinstvu). Ovaj otpad se smatra opasnim jer je zagađen fekalijama koje su se izlile iz kanalizacije, pa rukovanje ovakvim otpadom zahteva posebnu pažnju i znanje, pa bi u ovaj proces trebalo uključiti i operatere koji se profesionalno bave upravljanjem opasnim otpadom.

 Irena Vojačkova Solorano, stalni koordinator Ujedinjenih nacija u Srbiji i stalni predstavnik Programa Ujedinjeinih nacija za razvoj (UNDP), istakla je da Program UNDP-a daje podršku mnogim aktivnostima u Republici Srbiji, koje su posvećene zaštiti životne sredine, već duži niz godina, a da je veoma uspešan i projekat pružanja podrške za organizovanje javnih slušanja u Narodnoj skupštini. Informisala je prisutne o tome da je tehnički izveštaj Ujedinjenih nacija za prvih deset dana poplava skoro završen i da će uskoro biti objavljen. Pored podataka o riziku po zdravlje ljudi i šteti koja je nastala za poljoprivredu, ovaj izveštaj sadržaće i deo koji se odnosi na štetu koja je nastupila u životnoj sredini. Skrenula je pažnju na značaj poštovanja prirode, posebno kada se dese poplave. Vrhunski globalni eksperti za procenu štete rade na izveštaju Ujedinjenih nacija, koji će pomoći Srbiji da povuče sredstva iz raspoloživih fondova za saniranje štete nastale poplavama. Skrenula je pažnju na to da moramo više ulagati u čišćenje smeća i reciklažu, kao i da je potrebno ulagati u sisteme za upravljanje vodama. Najvažnije je to da se promeni svest građana. Ujedinjene nacije zajedno sa državnim strukturama rade na planiranju pomoći. Obezbediće se 40.000 litara dizela za rad kamiona i mašina za uklanjanje nanesenog otpada iz poplavljenih područja, a do sada su obezbeđena dva aviona za pružanje neposredne pomoći, kao i helikopter, a osoblje UN pomaže i u dostavljanju pomoći ljudima pogođenim poplavama. Planirane su i aktivnosti usmerene na jačanje nasipa, kao projekti za upravljanje vodama i otpadnim vodama u lokalnim samoupravama. Oporavak oštećenih ekosistema (posebno močvarnog zemljišta) je takođe veoma važan. Pored toga, posebnu pažnju treba usmeriti na razvoj tzv. "zelenih" projekata za stabilizaciju klizišta, kao i uvođenje održivih energetskih rešenja za upravljanje rizikom i rekonstrukciju kritičnih javnih i stambenih objekata. Na duži rok, projekti u vezi sa adaptacijom na klimatske promene biće u fokusu budućeg rada UN u Srbiji. Naučne projekcije klimatskih promena u ovom delu Evrope pokazuju da se ekstremni vremenski događaji mogu očekivati i u narednim godinama. Zato je naophodno razviti zajedničke akcije u cilju prilagođavanja razvojnih ciljeva i ekonomskog sektora Srbije novoj realnosti klimatskih promena i teških posledica koje mogu nastati ukoliko se ništa ne preduzme. Već sada, UNDP u saradnji sa Ministarstvom poljoprivrede i zaštite životne sredine radi na Drugom nacionalnom izvještaju za Okvirnu konvenciju UN o promeni klime. Ovaj dokument sadrži, između ostalog, procenu rizika i predloženih mera adaptacije u smislu reagovanja na izazove klimatskih promena. To će predstavljati polaznu tačku za podršku UN u Srbiji, kako bi se sprečila pojava sličnih opasnosti u bliskoj budućnosti.

 Đorđe Babić, zamenik načelnika Sektora za vanredne situacije Ministarstva unutrašnjih poslova, istakao je da je delatnost Sektora za vanredne situacije usko povezana sa zaštitom životne sredine. Informisao je Odbor o tome da je, na osnovu rane najave RHMZ-a o prognozi obilnih padavina na teritoriji Republike Srbije, Sektor za vanredne situacije MUP RS, preko operativih centara, preneo preliminarno upozorenje svim komandantima štabova za vanredne situacije o očekivanim količinama padavina. Informacija je prosleđena u cilju uvođenja pripravnosti u štabovima i podizanja spremnosti svih subjekata koji učestvuju u sprovođenju operativnih i preventivnih mera odbrane od poplava u sklopu jedinstvenog sistema zaštite i spasavanja. Upozorenje se naročito odnosi na preduzimanje mera na odbrani od poplava na vodotocima drugog reda.

Obilne padavine na teritoriji Republike Srbije počele su u noći između 13. i 14. maja 2014. godine. Povodom toga, Sektor za vanredne situacije počinje pojačano da prati događaje na celoj teritoriji Republike Srbije tokom 24 časa. Aktiviran je kompletan operativni sastav vatrogasno spasilačkih jedinica, kao i svi specijalistički timovi za spasavanje i rad na vodi. Dešavanja na terenu uslovila su potrebu za dislociranjem vatrogasno spasilačkih ekipa sa mesta na mesto i rukovođenje od strane Sektora za vanredne situacije. Istakao je da su 13. maja 2014. godine pripadnici svih šest specijalističkih timova za spasavanje i rad na vodi Uprave za vatrogasno spasilačke jedinice stavljeni u pripravnost, da bi 14. maja 2014. godine bili mobilizovani i preventivno dislocirani na područja za koja se realno očekivalo da budu prva zahvaćena poplavama (Čačak, Lučani, Valjevo, Osečina i Loznica).

U skladu sa Pravilnikom o vrstama i količinama opasnih materija, objektima i drugim kriterijumima, na osnovu kojih se sačinjava Plan zaštite od udesa i preduzimaju mere za sprečavanje udesa i ograničavanje uticaja udesa na život i zdravlje ljudi, materijalna dobra i životnu sredinu, i u skladu sa Pravilnikom o sadržaju i načinu vođenja Registra privrednih društava i drugih pravnih lica koja rukuju opasnim materijama, Ministarstvo unutrašnjih poslova - Sektor za vanredne situacije, vodi Registar privrednih društava i drugih pravnih lica koja rukuju opasnim materijama u jedinstvenoj elektronskoj bazi podataka. Na osnovu tog registra i liste SEVESO postrojenja, koju je dostavilo Ministarstvo poljoprivrede i zaštite životne sredine, Sektor za vanredne situacije je telefonskim putem obavestio sve područne uprave i odeljenja o postojanju višestrukih rizika (multi-rizika) na područjima koja su ugrožena poplavama. Područnim organizacionim jedinicama je naloženo preduzimanje preventivnih mera u cilju izbegavanja multi-rizika - oštećenja postrojenja poplavama i oslobađanja opasnih (toksičnih) materija. Privrednim društvima i drugim pravnim licima je naloženo da preduzmu sve zakonom predviđene mere za zaštitu opasnih materija u toku skladištenja, transport, kao i odvoženje i skladištenje na bezbedne lokacije kod lica ovlašćenih za postupanje sa opasnim materijama. Ukupno je obrađeno, prosleđeno i realizovano 95 zahteva za intervencije sa opasnim materijama. U odnosu na vrstu, količinu i svojstva opasnih materija, teritorije na kojima se nalaze, kao i moguće pretnje od poplavnog talasa, vršena su izmeštanja opasnih materija na bezbedne lokacije. Izneo je da su, u skladu sa situacijom na terenu, u aktivnosti zaštite i spasavanja, uključeni svi raspoloživi kapaciteti Sektora za vanredne situacije i Ministarstva unutrašnjih poslova, kao i kapaciteti svih subjekata sistema zaštite i spasavanja na lokalnom i okružnom nivou.

Zbog intenziteta poplavnog talasa i neophodnog angažovanja većeg broja ljudi, tehnike i opreme od Ministarstva odbrane zatraženo je angažovanje pripadnika Vojske Srbije na teritoriji Čačka, Šapca, Loznice i Koceljeve, čiji su se pripadnici uključili u aktivnosti spasavanja tokom noći i u ranim satima narednog dana.

U ovakvim situacijama se prvo preduzimaju aktivnosti na zaštiti i spasavanju ljudskih života (evakuacija i spasavanje ugroženih), zaštita objekata infrastrukture i objekata posebne namene (energetska postrojenja, fabrike, telekomunikacioni objekti, putna infrastruktura, itd.) koja podrazumeva ojačavanje postojećih i izgradnju novih odbrambenih nasipa, kao i korišćenje pumpi za crpljenje vode iz navedenih objekata, gde postoje uslovi za to.

Privredna društva i druga pravna lica u čijim prostorijama su bile opasne materije i opasni otpad, koja su bila obuhvaćena aktivnostima zaštite i spasavanja u navedenom periodu su: Termoelektrane u Obrenovcu i Kostolcu (hidrazin); Prva iskra Barič ,,Lab” (bakar hlorid i aluminijum hlorid); Prva iskra Barič (hidrazin); Železara Smederevo pogon ,,Beli limovi” u Šapcu (fenol sulfonska kiselina i druge opasne materije); Rakovica, Beograd, industrija auto-motora ,,Fam” (izbušeni rezervoari sa motornim uljem), gde je postupanje preuzela Inspekcija za zaštitu životne sredine; Obrenovac, Poljoprivredna apoteka (otrovi, herbicidi, đubriva) gde je izvršena dislokacija opasnih materija na bezbedno mesto; Lučani Milan Blagojević-,,Namenska proizvodnja” (laboratorija sa opasnim materijama), gde je izvršeno crpljenje vode i izmeštanje opasnih materija na bezbednu lokaciju; Lajkovac, hladnjača (amonijak); Zorka Šabac (cijanid, arsenik i laboratorije sa opasnim materijama Centra za istraživanje, piralensko ulje); Krupanj, hladnjača (amonijak).

Oko Termoelektrana u Obrenovcu i Kostolcu, vršeno je ojačavanje nasipa džakovima sa peskom i izgradnja novih sa mehanizacijom, zbog realne mogućnosti plavljenja postrojenja. Vatrogasci spasioci iz Sektora za vanredne situacije, kao i timovi iz Slovenije, Nemačke, Češke i Danske, bili su angažovani na crpljenju vode iz ovih postrojenja i njihove okoline. Na ovaj način su uspešno zaštićene navedene termoelektrane.

Od preduzeća Bazne hemije iz Bariča dobijena je informacija o potrebi dislokacije 20 cisterni po 1 tonu opasne materije. O ovome su obavešteni Gradski zavod za javno zdravlje, Sekretarijat za zaštitu životne sredine i Republička inspekcija za zaštitu životne sredine. Sa odgovornim licima uz upotrebu mehanizacije izvršeno je ojačavanje nasipa. Opasne materije i opasni otpad nisu izmeštani.

U Šapcu je podeljeno 3.000 vreća za pesak radnicima fabrike „Zorka“ za odbranu od poplava na njihovoj lokaciji.

Dana 18. maja 2014. godine u 15,00 časova izvršen je inspekcijski pregled prostorija sa opasnim materijama u preduzeću "Zorka - Centar za istraživanje" u restrukturiranju, a 19. maja 2014. godine izvršen je utovar opasnog otpada u količini od oko 6.500 kg. Opasan otpad je, po nalogu inspektora za zaštitu životne sredine, upućen u preduzeće „Beli prom“, Jevremovac, Šabac.

Dana 20. maja 2014. godine su iz prostorija "Zorka - Centar za istraživanje" u restrukturiranju, preuzete i ostale opasne materije koje su bile smeštene u metalnoj kasi u objektu stare laboratorije, od strane operatera firme „Kemis“ iz Valjeva, na zbrinjavanje sa ostalim otpadom. Aktivnost je obavljena u prisustvu Republičkog inspektora za zaštitu životne sredine. Istovremeno je vršeno crpljenje vode iz prostora ugroženog poplavama.

U aktivnostima utovara i prevoza opasnih materija i opasnog otpada učestvovali su, pored zaposlenih u pogonu, i pripadnici Vatrogasno spasilačkih jedinica

Opasne materije koje su bile u prostorijama preduzeća „Železara Smederevo“, pogon ,,Beli limovi” u Šapcu, uspešno su preuzete i prevezene na bezbedno mesto. U aktivnostima pretakanja i odvoženja opasnih materija učestvovali su, pored zaposlenih u pogonu, i pripadnici Vatrogasno spasilačkih jedinica i Vojske Srbije.

Bio je angažovan i tim iz Austrije za crpljenje vode pumpama velikog kapaciteta. Na ovaj način sprečen je tehničko-tehnološki akcident koji je mogao imati veoma ozbiljne posledice po život i zravlje ljudi i životnu sredinu u Šapcu, ali i šire.

U opštini Krupanj uočen je problem hladnjače koja u tehnološkom procesu koristi amonijak (8 tona), iznad koje se pojavilo klizište. Klizište koje je ugrožavalo hladnjaču sa amonijakom, sanirano je 18. maja 2014. godine.

Na jalovištu rudnika antimona „Stolice“ u Kostajniku je pukla prva od tri brane, a u toku večeri pukla je i druga brana. Postojala je opasnost od pucanja i treće brane, čime bi bilo uništeno oko 200 kuća. Iznad naseljenog mesta Kostajnik, došlo je do erozije jalovišta nakon čega se emulzija jalovine i vode proširila na oko 700 metara u naselje, pri čemu je uništen i asfaltni put u istoj dužini. U slučaju pogoršanja vremenske situacije i nastanka novih padavina, ovo naseljeno mesto bi bilo ugroženo i morala bi biti sprovedena hitna evakuacija stanovništva. O svemu su obaveštena nadležna ministarstva, koja su u saradnji sa opštinskim štabom za vanredne situacije preduzela aktivnosti na saniranju jalovišta. Skrenuo je pažnju na to da najveći problem za adekvatno sprovođenje preventivnih mera predstavljaju firme u restrukturiranju ili firme koje ne rade, a poseduju u svojim objektima opasne materije i opasni otpad.

Vršena je koordinacija sa Vojskom Srbije i drugim nadležnim državnim organima i organizacijama. Takođe je vršena i obrada i prosleđivanje potreba i zahteva okružnih, gradskih i opštinskih štabova za vanredne situacije nadležnim institucijama, u cilju angažovanja snaga i sredstava na zaštiti i spasavanju lica ugroženih poplavama, zaštiti infrastrukturnih objekata i životne sredine. Uz to, koordinirani su i zahtevi u vezi sa dopremanjem hrane, vode, lekova i druge humanitarne pomoći, asanacije terena i biološke dekontaminacije prostora, kao i građevinskih mašina i druge mehanizacije za otklanjanje posledica poplava i klizišta na putevima i mostovima kako bi se omogućio pristup ugroženim područjima.

U diskusiji, koja je usladila, učestvovali su: Ivana Stojiljković, Filip Radović, Jugoslav Nikolić, Stana Božović, Nada Lazić, Ratko Ristić, Radmila Šerović, Marija Stevanović, Siniša Mitrović, Dušan Vasiljević, Vladimir Petković, Đorđe Babić, Vojin Nestorović i Dušanka Stanojević.

Aktuelizovana je ideja izneta na sednici Odbora o potrebi mapiranja retenzija poplavnih i bujičnih područja kod regulisanih i neregulisanih vodotokova u Srbiji, kako bi se utvrdio rizik od poplava i definisale mere kojima bi se u budućnosti predupredilo da do ovakvih šteta od poplava ponovo dođe.

Postavljeno je pitanje ko su stručnjaci koji bi trebalo da uzmu učešće u rešavanju ovog problema ispred svojih lokalnih samouprava (stručnjaci za bujice i eroziju, stručnjaci za klizišta).

Objašnjeno je da u Srbiji ima 11500 bujičnih vodotokova, a da su bujične poplave koje su nas zadesile i izazvale veliku štetu ekstremna forma postojećih erozionih procesa, koji zahvataju oko 75% teritorije Srbije. Ukazano je na činjenicu da je još 1953. godine postojala Republička direkcija za zaštitu od erozije i uređenje bujica, koja je na žalost ukinuta. Najčešća prirodna katastrofa kod nas je, pored rečnih poplava, zemljotesa, grada, suša i klizišta, upravo bujična poplava. Istaknuto je da imamo veoma dobru komunikaciju sa kolegama iz državnih servisa za zaštitu od erozije i uređivanje bujica iz Austrije i Francuske, a da pri tom nemamo sopstvenu službu. Objašnjeno je da su kadrovi koji se školuju na Šumarskom fakultetu Univerziteta u Beogradu, na Odseku za ekološki inženjering, namenski kadrovi upravo za ovu oblast. Konstatovano je da, na žalost, čitav sistem državne organizacije u oblasti zaštite od poplava i u domenu vodoprivrede ne prepoznaje potrebu za ovim inženjerima, pa oni nastavljaju svoju karijeru u drugim državama.

Postavljeno je i pitanje o mogućnosti da se stanovništvo blagovremeno upozorava na opasnost od pojave grada putem aplikacije na mobilnom telefonu, slične onoj koju je razvila Agencija za zaštitu životne sredine za obaveštavanje o kvalitetu vazduha, kako bi se predupredile moguće štete u poljoprivredi.

Objašnjeno je da je spomenuti vid ranog upozoravanja stanovnika u nadležnosti Republičkog hidrometeorološkog zavoda, čiji je sajt veoma ažuran i sadrži relevantne informacije.

Dato je i preciznije objašnjenje o tome da je sistem odbrane od grada u nadelžnosti MUP-a Srbije, a Hidrometeorološki zavod je nadležan za prognoze i najave pojave grada. Zavod putem sms-poruka obaveštava određene korisnike o mogućnosti pojave grada, a mogućnost informisanja građana putem sms-poruka je stvar daljeg razvoja sistema obaveštavanja.

Ukazano je na to da se u vreme poplava sticao utisak o prebacivanju loptice između različitih državnih organa kada se radi o nadležnosti za postupanje u konkretnom slučaju. Istaknut je značaj prevencije, kao i blagovremenog obaveštavanja građana i sugerisano da bi Odbor za zaštitu životne sredine trebalo da inicira da se u tom pravcu preduzmu i konkretne mere.

Istaknuto je da se na javnom slušanju nije čuo nijedan konkretan odgovor na temu, iako je prošlo dovoljno dana od događaja koji su povod javnog slušanja. Postavljeno je pitanje u vezi sa odlaganjem ogromne količine otpada nastalog na područjima pogođenim poplavama, s obzirom da na tim područjima nema uređenih deponija, kao i pitanje šta se događa sa vodom koja odlazi u kanalizaciju, imajući u vidu da se vrši dezikfekcija terena, konkretno u koje se vodotoke to izliva, posebno imajući u vidu da ne postoje sistemi za tretman otpadnih voda. Konstatovano je da zbog svega toga dolazi do dugoročne štete, koja će se morati još dugo pratiti. Navedeno je da je posle bombardovanja Srbije 1999. godine, kada je bombardovana rafinerija u Novom Sadu, grad Novi Sad investirao u 160 piozimetara u blizini izvorišta da bi se pratili uticaji zagađenja. Tada je uklonjen sloj zemlje gde je registrovan prodor naftnog zagađenja da bi se sprečilo zagađenje jednog izvorišta vode. Sada imamo jedan rasuti problem, pa će biti neophodno detaljno ispitivanje svakog naselja pogođenog poplavama.

Odbor je informisan o tome da je 23. maja 2014. godine na sajtu Ministarstva poljoprivrede i zaštite životne sredine postavljeno Uputstvo za postupanje sa otpadom u slučaju vanredne situacije, čime su preporuke Ministarstva postale javno dostupne. Na osnovu ovog uputstva, lokalne samouprave treba da na svojim teriotijama odrede moguću lokaciju za privremeno skladištenje prikupljenog otpada, do trenutka konačnog odlaganja. Ukoliko u njihovoj blizini postoje deponije za komunalni otpad, tu je potrebno izmestiti sav otpad prikupljen sa polavljenih područja. Preporuka je da se otpad, ukoliko je to moguće, selektuje na toj lokaciji, kako bi se reciklirao. Ministarstvo poljoprivrede i zaštite životne sredine uputilo je apel reciklerima da se sva raspoloživa sredstva u opremi za sakupljanje i transport smeća upute u jedinice lokalne samouprave gde se prikupljeni otpad nalazi privremeno sakupljen, kako bi bio odložen na posebne deponije. Posle ovih privremenih mera i procene stanja i iznalaženja mogućnosti finansiranja, potrebno je izvršiti dugoročne mere rekultivacije postojećih deponija i smetlišta u Republici Srbiji. Naglašeno je da je potrebno napraviti i planove sanacije za ovakve situacije.

Iznet je podatak o tome da je u Svilajncu poplavljeno 2000 domaćinstava, a jedan čovek je izgubio život. Ukazano je na činjenicu da bi šteta od polava bila manja da su redovno održavani kanali na celoj teritoriji zemlje. Ukazano je na veliki problem zagađenja vode usled izlivanja fekalnih voda. S obzirom da poljoprivredni proizvođači za zalivanje često koriste vodu iz bunara, postavlja se pitanje ispravnosti te vode, pa samim tim i poljoprivrednih proizvoda sa područja pogođenih polavama. Naglašeno je da je neophodno posvetiti pažnju monitoringu zdravstvene ispravnosti poljoprivrednih proizvoda i bunarske i gradske vode, posebno pošto je izvorište potpoljeno.

Postavljeno je pitanje načina finansiranja procesa preventive u životnoj sredini. Data je preporuka da se zakonom uvede Fond za prevenciju u životnoj sredini hitno, kako bi se od „zelenog novca“ sve to moglo finansirati.

 Iznet je podatak o tome da je Privredna komora zelene Srbije Vladi dostavila Platformu za delovanje u postakcidentnom periodu (ovaj dokument se nalazi na sajtu Privredne komore zelene Srbije), koja sadrži analize zbog čega su nastale ovakve posledice poplava, kao i predlozi kratkoročnih, srednjoročnih i dugoročnih mera, sa jasnim predlogom koraka koje je potrebno preduzeti kako bi se, sa jedne strane sanirala postojeća šteta, a sa druge strane, u budućnosti, sprečilo nastajanje sličnih šteta, a istovremeno uključila i privreda u svom svom kapacitetu, sa idejom da se ovakva katastrofa iskoristi za podsticanje čitavog jednog privrednog sektora. Konstatovano je da privreda mora biti izvor finansiranja ne samo saniranja posledica ovakvih katastrofa, nego i sistema za prevenciju i za razvojne mogućnosti u budućnosti. Privredna komora zelene Srbije se ponudila da bude logistički centar i mesto gde se ovakve aktivnosti mogu sprovesti i sada i u budućnosti, ali se može promovisati i privredna aktivnost sa akcentom na zelenu ekonomiju.

 Postavljeno je pitanje da li se reagovalo u skladu sa obaveštenjem RHMZ-a na najave o mogućim elementarnim nepogodama 12. maja 2014. godine i da li su lokalne samouprave obaveštene o tome, kao i da li se razmatra o formiranju civilne zaštite.

 U vezi sa energetskim objektima na teritoriji Republike Srbije, istaknuto je da postoje sistemi u kojima se nalazi rashladna tečnost – trafo ulje, kao i da je u sistemima došlo do zamene tih čestica piralena.

 Pojašnjeno je da je svim komandantima opštinskih štabova sugerisano da preduzmu preventivne mere, kao i da je najveći broj njih adekvatno reagovao, Sektor za vanredne situacije radi analizu izveštaja svih jedinica lokalne samouprave, pa postoje i primeri gde se nije reagovalo kako je trebalo, pa je Vlada Štab za vanredne situacije u Šapcu smenila i postavljen je drugi štab. Odbor je informisan i da je počela obuka specijalizovanih jedinica civilne zaštite, koje obrazuje MUP, pri čemu je najveći problem nedostatak opreme, pre svega uniformi. Određeni broj pripadnika civilne zaštite je bio mobilisan i učestvovao je u akcijama zaštite i spašavanja u Čačku i u Obrenovcu (jedinica od 15-20 ljudi). Lokalne samouprave imaju obavezu da obrazuju jedinice civilne zaštite opšte namene i da ih obuče i opreme, a MUP je uvek spreman da im u tome pomogne, ali nema adekvatnog odziva po ovom pitanju.

 Data je informacija da su svi transformatori na vreme isključeni, osim tri transformatora u Velikim Crnjanima, gde je došlo do akcidenta i oni su se zapalili, ali u njima nije bilo piralena. Prvo je eksplodirao jedan trafo i ulje se zapalilo i razlilo po vodi i prenelo požar u kome su izgorela tri velika transformatora, ali je ulje 98-99% izgorelo na vodi. Uzeti su uzorci tla da bi se utvrdilo da li je zemljište kontaminirano.

 Još jednom je ukazano na značaj prevencije i postavljeno pitanje gde smo zakazali, ali i konstatovano da je potrebno diskutovati o koracima koje je trebalo preduzeti, a nisu, kako u buduće ne bi ponovo došlo do toga.

 Odbor je informisan o tome da je doneta Preliminarna procena rizika od poplava za teritoriju Republike Srbije, koju je izradila Republička direkcija za vode u skladu sa Zakonom o vodama, Pravilnikom o utvrđivanju metodologije za izradu preliminarne procene rizika od poplava i evropskom Direktivom o proceni i upravljanju rizicima od poplava, kao i planovi upravljanja rizicima od poplava, koji su obuhvatili predviđene scenarije, ali su ove poplave bile nesagledive, pa donetim aktima nisu mogle biti obuhvaćene.

\*

\* \*

 Uvodničari u drugom delu javnog slušanja bili su: dr Slobodan Tošović, direktor Gradskog zavoda za javno zdravlje Beograda, Ratko Ristić, redovni profesor, prodekan za naučno-istraživački rad, Katedra za bujice i eroziju, Univerzitet u Beogradu Šumarski fakultet i prof. dr Jordan Aleksić, Futura Fakultet za primenjenu ekologiju.

 Dr Slobodan Tošović, direktor Gradskog zavoda za javno zdravlje Beograda, uporedio je katastrofu koja je zadesila Srbiju sa događanjem iz 1999. godine, prvenstveno u smislu sanacije posledica. Ukazao je na to da je bilo mnogo nedostataka i slabosti u funkcionisanju dela sistema i institucijama sistema, kao i na to da, ako ih ne analiziramo na pravi način, nećemo imati promena na bolje u budućnosti. Istakao je i da je bilo i mnogo pozitivnih stvari, kao što su snalažljivost i sposobnost ljudi da pronađu pravo rešenje u nemogućim situacijama, kao i jedinstvenost i privrženost svih učesnika u odgovoru na akcident. Naglasio je da je verovatnoća da se ovakvi događaji dese deset na minus treći, odnosno hiljadu u toku godine, što znači da ovakva katastrofa može da se desi danas, sutra, prekosutra, pa da je nema narednih 3000 godina. Kako se naša država odnosno cela planeta menja sa ekološkog aspekta, verovavatnoća da se ovako nešto ponovo desi se povećava. Iz tog razloga je neophodno raditi na izradi planova neophodnih za zaštitu od ekoloških katastrofa, i jedino na taj način mogu se smanjiti posledice. Bitno je da se fokusiramo na preventivne mere i da budemo pripravni. Ukazao je na to da Obrenovac treba posmatrati kao Srbiju u malom. Obrenovac ima 75 000 stanovnika, 25 000 i užem delu, takozvanoj urbanoj zoni, a ostatak u ruralnom delu Obrenovca. Naveo je da je sistem zdravstva i veterine (zoo-higijena) dobro funkcionisao, pa je 200 tona leševa životinja uklonjeno na vreme.

Kada je reč o identifikaciji rizika sa zdravstvenog aspekta, naveo je da je za evakuaciju ljudi bilo raspoloživo 43 objekta, namenjena za kolektivni smeštaj evakuisanih, u kojima je boravilo oko 6 500 ljudi, da bi u jednom momentu u njima bilo smešteno 25 000 ljudi. To su bili centri sa mnogo sanitarno-higijenskih problema, ljudi su dolazili nespremni sa raznih prostora i sa nekim bolestima i raznim stanjima. Identifikovan je rizik od zaraznih bolesti. Istakao je da je veliki uspeh to što do danas nije bilo nijedne epidemije (bilo je proliva i vašljivosti, kao i šuge). Ljudi su odlazili do svojih objekata u Obrenovcu koji je bio kontaminiran i vraćali se u smeštajne objekte, gde su spavali jedan pored drugog. Pravljeni su sanitarni koridori da bi se sprečio unos zaraznih bolesti, ali masovna vakcinacija nije bila neophodna (na našem području nema tifusa, period inkubacije kod hepatitisa B je dug, a 15 dana je potrebno da se stekne imunitet, pa su samo profesionalni radnici primili zaštitu, najveći deo građana je već primio tetanus). Za vulniabilne grupe su tražene posebne vakcine (diplokok pneumonia).

Istakao je da je rizik vodosnabdevanja postojao u Bariču i u Obrenovcu, pa i pored toga što je voda u tim mestima kvalitetom odgovarala higiijenski ispravnoj vodi, nije data salglasnost da bude objavljeno da je voda za piće. S obzirom da nije završena dezinfekcija i nije bilo obavljeno ispiranje mreže u celini, obezbeđena je cisterna iz Beograda sa vodom za piće. Dve fabrike vode iz Nemačke i jedna iz Mađarske, koje poseduju destilator, reminalizuju vodu i direktno je pakuju u ambalažu su takođe bile od velike pomoći. Naveo je da kanalizacije i dalje ne funcionišu, jer je deo kanalizacije potopljen, glavni kolektor je bušan, deo šahtova je propao, jer je voda odnela pesak na kojima su bili postavljeni. Konstatovano je da, tek kada se osposobi kanalizacija, može da se započne sa saniranjem i dezinfekcijom područja. Izvori zagađenja su otpad, otpadne vode i uginule životinje, pa postoji rizik od glodara, insekata i uginulih životinja, a čeka nas ogroman posao na dezinfekciji, dezinsekciji i deratizcaiji, koje se ne mogu raditi na prljavoj podlozi, a ljudi pre toga ne mogu da se vrate u svoje kuće. Rezimirao je da su posledice poplava uništavanje prirodnih dobara poplavnim talasom, poljoprivrednih površina, površina sa niskim i srednjim rastinjem, erozija, klizišta i kontaminacija zemljišta podzemnim i površinskim vodama.

Dr Ratko Ristić, redovni profesor, prodekan za naučno-istraživački rad, sa Katedre za bujice i eroziju na Šumarskom fakultetu Univerziteta u Beogradu, u svom izlaganju izneo je da je najveći deo poplava bio na brdsko-planinskom području zapadne, jugozapadne i cenralne Srbje, gde su bujične poplave napravile najveća razaranja u poslednjih 30 godina. Postavljalo se pitanje da li se ovakva situacija mogla očekivati ili ne i da li su kiše od 150- 200 milimetara tipične za našu teritoriju. Po njegovom mišljenju, ovo se ovo moglo očekivati sobzirom na činjenicu da imamo preko 150 kišnih epizoda sa više od 100 milimetara dnevnih padavina, čak 50 kišnih epizoda sa više od od 150 milimetara, a beležene su i epizode sa više od 210 milimetara padavina. Iz tog razloga, za profesionalce koji se time bave ovo nikako nije moglo biti neočekivano. Kao primer naveo je četiri razdorne bujične poplave na slivu Kolubare i tri slivu Drine, u periodu od 1996. do 2014. godine. Ovakve katastrofe mogu da se dese ponovo za pet, 10 ili za 5000 godina, a jedini pravi odgovor je pravovremena i kvalitetna preventiva, a baš tu smo mi zakazali. Profesor Ristić je, u svojoj prezentaciji, podsetio na bujične poplave, koje su se desile u poslednjih 60 godina, istakavši da su bujične poplave jedna od najčešćih prirodnih katastrofa u Republici Srbiji, u kojoj postoji oko 11500 bujičnih vodotokova, koji su posledica delovanja erozivnih procesa na gotovo 75% naše teritorije. Osvrnuo se na Krupanj, koji je u poslednjem poplavnom talasu, doživeo tešku katastrofu. Krupanj leži na više reka koje su bile regulisane, međutim slivna područja sa kojih dotiču te reke nisu bile uređene, imalo je mnogo goleti, devastiranih i erodiranih površina, sa kojih se formirao oticaj.

Postavlja se pitanje da li su ova dešavanja posledica prirodnog ili antropogenog uticaja. Ukazujući na prirodne predispozicije naše teritorije (režim padavina, reljef, geološki sastav), istakao je da ne možemo isključiti i antropogeni uticaj, koji se ogleda kroz negativne efekte urbanizacije, izgradnje infrakstruture, puteva i stambenih objekata, proizvodnih objekata, kao i zbog neadekvatnog tretmana radova u šumarstvu i poljoprivredi. Naveo je da je veliki problem koji dovodi do erozije, nekontrolisana seča šume i neadekvatna obrada poljoprivrednog zemljišta u redovima niz nagib, gde je svaka brazda put za tečenje vode. Jedina prevencija je smanjivanje erozionog procesa na našoj teritoriji. Spomenuo je i eolsku eroziju koja je karakteristična za Vojvodinu, gde nema šumskih zaštitnih pojasa. Kao faktor koji je inicirao intenzitet ovih bujičnih poplava naveo je i odlaganje otpada i smeća u rečne tokove. Svaka prepreka u rečnom toku prilikom nailaska poplavnog talasa, predstavlja barijeru, povećava hidrauličnu rapavost korita i dovodi do usporavanja i izlivanja vode.

Istakao je neophodnost izmene loših odredaba Zakona o vodama iz 2010. godine, kojim su vodoprivredi oduzeti sopstveni prihodi, koji idu direktno u budžet, odakle se ne vraćaju za finansiranje izgradnje objekata za zaštitu od poplava, niti za investiciono održavanje postojećih objekata. Ukazao je i na lošu stranu člana 23. istog zakona, kojim je zaštita od erozije i odbrana od bujičnih poplava prepuštena lokalnim samoupravama. Istakao je da se država, na taj način, amnestirala od obaveze da brine o ovim problemima, pri čemu lokalne samouprave nisu sposobne da se nose sa erozijom i bujičnim vodama. Iz tog razloga je neophodno da dražava ponovo preuzme nadležnost u procesu projektovanja, izgradnje i održavanja sistema za zaštitu od erozija i bujičnih poplava. Naš zakon ne poznaje termin bujična poplava, dok Evropska direktiva o vodama prepoznaje termin flash flood, što je sinonim za bujične poplave. Ovo je veoma važno jer je njihov nastanak, njihovo dejstvo i preventiva nešto što ima potpuno drugačiju fizionomiju organizacije vodoprivrednih preduzeća i sistema radova, pa je potrebno izmeniti zakon u ovom smislu.

Ukazao je i na neophodnost donošenja zakona o finansiranju vodoprivrede, kao i potrebu obezbeđivanja sopstvenih prihoda kroz državnu kontrolu naplate i eksploatacije šljunka i peska (veliki izvod prihoda). Takođe je potrebno vratiti vodoprivredi nadležnost da naplaćuje naknadu za korišćenje vodnog zemljišta. Istakao je činjenicu da imamo nedovoljno finansiranje sistema zaštite od poplava (potrebno je godišnje minimum 60 miliona evra samo za sistem zaštite na velikim rekama: Dunav, Sava, Tisa, Tamiš). Radovi na zaštiti od erozije i uređenju od bujica u brdsko-planinskom regionu zahtevaju minimum 90 miliona evra, što je mnogo za Srbiju. Ako uzmemo u obzir da su direktne štete od ovih poplava bile preko miliardu evra, a indirektne štete su procenjene na preko dve miliarde evra, jasno je da je ova investicija primarni uslov bilo kakvog napretka. Istakao je da, ako nemamo zaštitu od poplava, nemamo ni poljoprivredu, a imamo razorenu infrastrukturu (razorene su stotine kilometara puteva). Ukazao je na potrebu vraćanja postojećih vodoprivrednih organizacija, koje se preko 60 godina bave zaštitom od erozije i uređenjem bujica, u sistem organizacija koje se finansiraju iz državnog budžeta, s obzirom na značaj njihove delatnosti. Neophodno je i formiranje samostalne organizacione jedinice unutar Republičke direkcije za vode, koja će se isključivo baviti zaštitom od erozije i uređenjem bujica na republičkom nivou. Ukazao je i na važnost uspostavaljanja horizontalne koordinacije između sektora vodoprivrede, poljoprivrede i šumarstva unutar nadležnog ministarstva, gde imamo sektorsku subordinaciju, ali ne i dobru horizontalnu koordinaciju. Potrebno je izraditi strateške dokumente, pre svega Karte erozije Srbije i Integralni katastar bujičnih tokova. Skrenuo je pažnju i na neophodnost izmene zakonske regulative u domenima urbanističkog i komunalnog reda, u pravcu povećanja broja zaposlenih u inspekcijskim službama, veće nadležnosti i oštrije kaznene politike. Takođe je potrebno podržati lokalne samouprave u izgradnji kapaciteta za borbu sa problemima erozije i bujica kroz zapošljavanje specijalizovanih kadrova (dipl. inž. šumarstva za ekološki inženjering u zaštiti zemljišnih i vodnih resursa) i afirmisati omladinski volonterski rad (Pokret gorana), kao i afirmisati medije sa nacionalnom frekvencijom da se ovim pitanjima malo više bave. Skrenuo je pažnju na svetski primer dobre prakse koji se ogleda u pozitivnim efektima bioloških, biotehničkih i tehničkih radova (koji su trajali 50-60 godina) u Grdeličkoj klisuri, gde se sada nalazi potpuno revitalizovan prostor.

Prof. dr Jordan Aleksić sa Fakulteta za primenjenu ekologiju Futura istakao je da mi u Srbiji imamo dozvoljeno življenje na visokonaponskom riziku i da komotno živimo u takvom ambijentu. Skrenuo je pažnju na promenu ambijenta življenja prouzrokovanu klimatskim promenama. Naglasio je potrebu da se nešto konkretno i uradi, kako bi se iskoračilo iz konteksta zaštite životne sredine, koji je sistemski derogiran, i da se pažnja posveti prevenciji, koja predstavlja normalno ponašanje. Zavodi za zaštitu prirode predstavljaju sistem prevencije. Ti sistemi su funkcionisali, ali ne funkcioniše fundamentalni sistem koji je državotvorni, jer mu nedostaje nov koncept, jer se starim metodama ne mogu rešiti problemi koji su napravljeni. Osvrnuo je na pojam „ekološka katastrofa“, koji je retko korišćen da opiše situaciju koja nas je zadesila (upotrebili su ga jedan sveštenik, jedan imunolog i jedan infektolog). Novi koncept za novi kontekst podrazumeva procenu ekološke štete prouzorkovane ekološkom katastrofom.

Napravio je paralelu sa bombardovanjem 1999. godine kada se radi o ekološkoj šteti. Tada je inicirana i definicija ekološkog rata, pa je NATO bombardovanje bilo prvi ekološki rat – rat protiv životne sredine. Zavodi za zaštitu životne sredine Republike Srbije i Vojvodine utvrdili su cenu koštanja – ekološku ili bio-štetu (štetu na biodiverzitetu), koja je iznosila tri milijarde 130 miliona 470 hiljada 166 dolara. Prve procene štete nastale od poplava u Republici Srbiji govore da bi to bilo oko 10 milijardi. Istakao je da je novac za saniranje štete je poziv za potrebe. Ukazao je na to da kada država nešto definiše kao elementarnu nepogodu, onda je jedini „krivac“ Bog i nema odgovornosti i zato je ekološka katastrofa kao termin jedina vodi ka sistemskoj odgovornosti, koja ne može da se natkrije prirodnom katastrofom. Poplava koja je zadesila Srbiju nije horizontalna poplava, već je dubinska poplava, transformacija vodenog talasa, pa se te kategorije moraju uvesti.

Istakao je da Srbiji predstoje tri koraka: procena rizika, modelovanje i scenario, kao i da smo mi zemlja koja živi bez scenarija, a nemamo ni modelovanje. Ukazao je na to da imamo obrazovni sistem, i na geologiji, i na šumarstvu i na geografiji, pa i na Futuri, gde se ljudi osposobljavaju za modelovanje i nove savremene alate, koje mi ne unosimo u instrumentarij upravljanja. Skrenuo je pažnju na činjenicu da smo slabi na upravljanju – menadžmentu. Koncept koji nam je potreban podrazumeva prevenciju plus osiguranje životne sredine. Crne tačke kao promene u životnoj sredini (gubitak kvaliteta pijaće vode, erozija, kontaminacija zemljišta) zahtevaju ulaganja, kao pozitivni trošak. Kod ekološke štete je sve prethodno, kada se resurs eksploatiše, šteta je već napravljena prethodno. Promene i uticaji na fizičku strukturu u vidu uništavanja septičkih jama, izlivanje kanalizacije, uništavanje drenažnih sistema, devastacija turističkih infrastruktura neće biti uračunati u neposrednu štetu, kao ni gubici prirodnog kapitala (kapital prostora, kapital resura, kapital zdravlja i kapital ekosistemskih usluga, koje mi, zahvaljujući Zavodu za zaštitu zdravlja tek otkrivamo). Ukazao je i na opterećenja na koja nailazimo pri realizaciji spomenuta tri koraka: šteta linearnog inženjeringa, šteta latentnog investiranja i šteta mutacionog sistema. Dao je primer izrade Generalnog projekata uređenja 22 kritična rečna toka 2004. godine od strane Zavoda za zaštitu od bujica i erozija, Institut za vodoprivredu „Jaroslav Čarni“, Šumarski fakultet, po nalogu države. Generalni projekat se odnosio na zaštitu teritorije od 8750 kvadratnih kilometara i predviđao je pošumljavanje 50000 hektara, izgradnju 43 retenzije, 100000 metara pletara i 125000 metara kubnih bujičnih pregrada i objekataza zadržavanje nanosa od bujičnih talasa. Ovaj projekat nije realizovan, ali da jeste, imali bismo 25 puta manju štetu. Istakao je da je za finansijski menadžment procena uticaja na životnu sredinu predstavlja opterećenje, pa su sve investicije oslobađane obaveznosti procene uticaja na životnu sredinu. Ono što nam, pored procene uticaja na životnu sredinu, fali su i procene socioloških i ekoloških standarda održivosti investicija, jer tek oni zajedno daju jednačinu procene rizika.

Govoreći o šteti mutacionog sistema, naveo je značaj nacionalnog saveta za životnu sredinu, nacionalnog sistema ekološke bezbednosti, nacionalnog fonda za prevenciju i osiguranje životne sredine i integrisanog ministarstva za životnu sredinu. Naglasio je da je subordinacija destruktivna za životnu sredinu, navodeći primere kako je ova oblast bila uređivana u prehodnoj i ovoj Vladi.

Osvrnuo se i na program strateških sinteznih studija, naglašivši potrebu da se izradi jedna ovakva studija pod nazivom „Kolubarski potop“ (integrisano Valjevo, Obrenovac, Lazarevac, Koceljeva-analiza procesa, stanja i štete), kao i „Savski lavirnit“ (izbegnuta katastrofa), koja bi podrazumevala simulaciju, modelovanje i scenario o tome šta bi se dogodilo da su Šabac i Sremska Mitrovica potpljeni, kao i studija „Visoki rizik“, koja bi se odnosila na Novi Sad i Dunav.

U diskusiji koja je usledila, učestvovali su: Gordana Čomić, Mesud Adžemović, Tanja Petrović, Goran Trivan.

Izneto je mišljenje o tome da je malo toga iznetog na javnom slušanju imalo veze sa temom javnog slušanja (Privremena i trajna oštećenja životne sredine prourokovane poplavama u Srbiji) i da je bilo neophodno da se čuju procene ukupne količine nanosa i odnosa, vrsti erozivnog zemljišta, o ukupnoj količini protoka vode kroz određene lokacije, o trenutnim poslovima koji se obavljaju na proceni izmene zemljišta, kao i na proceni tehnološko-hemijskih i komunlnih poslova koji daju sliku o tome kada i kako će vodovod i kanalizacija biti ponovo u funkciji, kao i o tome kolika je šteta po neposrednu okolinu kao sekndarna šteta zbog izliva. Izostala je i konkretna informacija o tome koje lokacije su određene za nestandardni otpad, za koji možemo proceniti koliko ga ima. Bilo je potrebno osvrnuti se i na spaljivanje i odvoz uginule stoke, s obzirom da radi samo spalionica u Inđiji, a ne i ona u Ćupriji. Iznet je i stav da smo mogli mnogo toga da naučimo i od poplava od pre nekoliko godina u „Jaše Tomića“, u Vranju i Vlasotincu. Iz svega iznetog se može zaključiti da se nismo pripremili za poplave koje su nas zadesile. Istaknuto je da će ovo i dalje biti tema kojom će se Odbor za zaštitu životne sredine i dalje baviti, kao i to kako ćemo se pripremiti za poplave u budućnosti.

Pokrenuta je inicijativa za osnivanje Nacionalnog fonda za prevenciju i osiguranje životne sredine. Navedeno je da su ekološki fondovi modeli za inplementaciju ekološko–ekonomskog instrumentarija zaštite životne sredine i naglašeno da su oni efikasan model i način za primenu principa „ zagađivač plaća“ i „korisnik plaća“. Republika Srbija bi mogla da radi na supstituciji ekološke štete, a ne na restituciji. Važno je da se donese zakon o nacionalnom fondu, kojim upravlja Vlada ili nevladina organizacija, kao i da se potpuno autonomno donosi odluka o korišćenju sredstava tog fonda. Fond bi mogao, kada bi se ojačali postojeći i uveli novi ekološko-ekonomski instrumenti, da prihoduje između sedamdeset i sto miliona evra na godišnjem nivou.

Ukazano je na značaj „zelene stolice“ koja će i u ovom sazivu Narodne skupštine biti aktivna u Odboru za zaštitu životne sredine, kao jedini funkcionalan institucionalni mehanizam za saradnju civilnog sektora i institucija. Postavljeno je pitanje u vezi sa dostupnosti javnosti informacija o stanju životne sredine. S obzirom na to da se vodila polemika o tome da li je voda za piće u Beogradu bila ispravna ili ne, postavljeno je pitanje zašto nije bila objavljena hemijska analiza o kvalitetu vode (na sajtu nadležne institucije), i pored preporuke Poverenika Šabića, jer bi se na taj način umirila javnost.

Iznet je stav da je životna sredina je najveća žrtva situacije koja se dogodila i da će sanacija biti dugotrajna i mukotrpna, kao i da će se ovakve kataklizme dešavati i dalje. Iz tog razloga istaknut je značaj prventive. Odbor je informisan o tome da je, što se prevencije tiče, Sekretarijat za zaštitu životne sredine Grada Beograda formirao projekat „Plavo–zeleni koridori“, koji podrazumeva da se, u saradnji sa Šumarskim fakultetom, ozelenjavaju vodotokovi, odnosno priobalje, čime se smanjuje oticaj vode sa tih površina i smanjuje potencijal bujica. Naglašeno je da je pošumljavanje najbolji način da se oticaj vode smanji, kao i da je poslednjih nekoliko godina u Beogradu pošumljeno 500 hektara površine, pretežno u delovima koji su plavni ili mogu biti plavni. Ove godine su Ujedinjene nacije celom svetu poručile da to radi. Izneta je ideja da se formira Uprava za zaštitu od bujica i erozije pri nadležnom ministarstvu. Zatražena je pomoć Odbora da se ponovo uspostavi budžetski fond za životnu sredinu, jer su sve „zelene pare“ obezbojene u budžetu, pa nije bilo moguće iskoristiti ih za zaštitu životne sredine. Navedeno je da će se u budžetu Sekretarijata za zaštitu životne sredine za sledeću godinu ( i delom za ovu godinu) obezbediti značajna sredstva za analizu zemljišta u svim područjima.

Predsednik Odbora za zaštitu životne sredine, dr Branislav Blažić zahvalio se svim učesnicima javnog slušanja i saopštio da će Odbor pripremiti predlog zaključaka, na osnovu svega iznetog na ovom javnom slušanju, koji će biti prosleđeni svim učesnicima javnog slušanja, od kojih se očekuje da daju predloge i sugestije, na osnovu kojih bi Odbor formulisao zaključke kojima će biti predloženi konkretni koraci koje je potrebno realizovati i koje će uputiti Vladi i o kojima će informisati javnost.